**Forskrift om forbud mot bruk av ild for Bamble, Drangedal, Kragerø, Porsgrunn, Siljan og Skien kommune.**

**Hjemmel**: Fastsatt av brannsjefen i Grenland brann og redning IKS 16.06.2023 med hjemmel i lov 14. juni 2002 nr. 20 om vern mot brann, eksplosjon og ulykker med farlig stoff og om brannvesenets redningsoppgaver (brann- og eksplosjonsvernloven) § 5, jf. forskrift 17. desember 2015 nr. 1710 om brannforebygging § 3 fjerde ledd.

§ 1 *Formål*

Forskriften skal bidra til å redusere sannsynligheten for brann.

§ 2 *Virkeområde*

Forskriften gjelder innenfor kommunegrensene til Bamble, Drangedal, Kragerø, Porsgrunn, Siljan og Skien kommune.

§ 3 *Hva som forstås med innmark og utmark[[1]](#footnote-1)*

1. Som innmark regnes i denne forskrift gårdsplass, hustomt, dyrket mark, engslått og kulturbeite samt liknende område hvor allmenhetens ferdsel vil være til utilbørlig fortrengsel for eier eller bruker.
2. Med utmark mener denne forskrift udyrket mark som etter foregående ledd ikke regnes like med innmark.

§ 4 *Forbud mot bruk av ild i utmark og innmark*

Det er forbudt å gjøre opp ild som å brenne bål, bruke grill, stormkjøkken, andre kokeapparater, bålpanner og annen brenning med fast brensel (ved, kull, briketter, gress, grener o.l.) i skog og annen utmark, samt innmark med unntak av grilling i egen hage, på parkeringsplasser, skolegårder og idrettsplasser som ikke er i eller i nærheten av skog og annen utmark.

Forbudet om å gjøre opp ild i første ledd gjelder også sankthansbål og tilrettelagte bål- og grillplasser.

§ 5 *Straff*

Den som forsettlig eller uaktsomt overtrer denne forskriften, straffes med bot eller fengsel, jf. brann og eksplosjonsvernloven § 42.

§ 6 *Ikrafttredelse* og varighet

Forskriften trer i kraft 16.06.2023 kl 1200. Forskriften gjelder inntil videre, men ikke lenger enn til og med 31.07.2023.

1. Jf. lov 28. juni 1957 nr. 16 om friluftslivet (friluftsloven) § 1a. [↑](#footnote-ref-1)